A BIZOTTSÁG 1097/2009/EK RENDELETE
(2009. november 16.)
a 396/2005/EK európai parlamenti és tanácsi rendelet II. mellékletének a bizonyos termékekben, illetve azok felületén található dimetoát, etefon, fenamifosz, fenarimol, metamidofosz, metomil, ometoát, oxidemeton-metil, procimidon, tiodikarb és vinklozolin megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, összefüggésben annak 15. cikke (1) bekezdésének a) pontjával és 49. cikke (2) bekezdésével,
mivel:
(1)
A dimetoát, etefon, fenamifosz, fenarimol, metamidofosz, metomil, ometoát, oxidemeton-metil, procimidon, tiodikarb és vinklozolin megengedett szermaradék-határértékét (továbbiakban: MRL) a 396/2005/EK rendelet II. melléklete határozza meg.
(2)
A toxikológiai hatás, a fogyasztók kitettsége, illetve a várható növényvédőszer-szermaradékok tekintetében rendelkezésre álló új adatok arról tanúsodnak, hogy az MRL fogyasztóvédelmi szempontból aggodalomra adhat okot.
(3)
2008. október 20-i véleményében (2) a Hatóság a dimetoát és az ometoát tekintetében arra a következtetésre jutott, hogy a jelenlegi MRL mellett különösen a fejes káposzta, saláta, karfiol, cseresznye, búza, hüvelyes borsó és kelbimbó esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(4)
2008. szeptember 15-i véleményében (3) a Hatóság az etefon tekintetében arra a következtetésre jutott, hogy a jelenlegi MRL mellett az ananász, mazsola, szőlő és paprika esetében fennáll annak a kockázata, hogy egy vagy több fogyasztói csoportnál az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(5)
2008. szeptember 15-i véleményében (4) a Hatóság a fenamifosz tekintetében arra a következtetésre jutott, hogy a jelenlegi MRL mellett a banán, sárgarépa, paprika, uborka, sárgadinnye, fejes káposzta és cukorrépa esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(6)
2008. szeptember 15-i véleményében (5) a Hatóság a fenarimol tekintetében arra a következtetésre jutott, hogy a jelenlegi MRL mellett a banán, paradicsom és paprika esetében fennáll annak a kockázata, hogy egy vagy több fogyasztói csoportnál az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(7)
2008. szeptember 15-i véleményében (6) a Hatóság a metamidofosz tekintetében arra a következtetésre jutott, hogy a jelenlegi MRL mellett a kajszibarack, hüvelyes borsó és cukorrépa esetében fennáll annak a kockázata, hogy egy vagy több fogyasztói csoportnál az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(8)
2008. szeptember 26-i véleményében (7) a Hatóság a metomil és a tiodikarb tekintetében arra a következtetésre jutott, hogy a jelenlegi MRL mellett a szőlő, fejes káposzta, saláta, karfiol, krumpli, paradicsom, padlizsán, uborka, grépfrút, narancs, citrom, zöld citrom, mandarin, őszibarack, szilva, paprika, alma, körte, birsalma, banán, mangó, ananász, sárgarépa, zeller, retek, karórépa, (görög)dinnye, tök, kukorica, brokkoli, kel, karalábé, endívia, póréhagyma és cukorrépa esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(9)
2008. szeptember 16-i véleményében (8) a Hatóság az oxidemeton-metil tekintetében arra a következtetésre jutott, hogy a jelenlegi MRL mellett a kelbimbó, fejes káposzta, karalábé, saláta és egyéb salátafélék - beleértve a káposztaféléket is -, árpa, zab és cukorrépa esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. A Hatóság azt is megállapította, hogy az analitikai kimutathatóság legalacsonyabb határértékének csökkentése technikailag lehetséges, és egy ilyen csökkentés az ellenőrzés javulásával járna. Ezért a kelbimbó, fejes káposzta, karalábé, saláta - beleértve a káposztaféléket is-, árpa, zab és cukorrépa tekintetében csökkenteni kell a jelenleg megállapított MRL-t, és az összes többi terményre pedig az analitikai kimutathatóság legalacsonyabb határértékét.
(10)
2009. január 21-i véleményében (9) a Hatóság a procimidon tekintetében arra a következtetésre jutott, hogy a jelenlegi MRL mellett a kajszibarack, szőlő, szamóca, málna, kivi, (galambbegy)saláta, paradicsom, paprika, padlizsán, uborka, apró uborka, cukkini, őszibarack, szilva, körte, (görög)dinnye, tök, endívia, rukkola, cikóriasaláta, hüvelyes borsó, napraforgómag, repcemag, szójabab és állati eredetű termékek esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(11)
2008. szeptember 16-i véleményében (10) a Hatóság a vinklozolin tekintetében arra a következtetésre jutott, hogy a jelenlegi MRL mellett a körte, csemegeszőlő, endívia, padlizsán, kínai kel, szilva, kajszibarack, saláta, mazsola, cikóriasaláta, szamóca, bab, komló, repcemag, sárgarépa, mogyoróhagyma, újhagyma, tök, okra, zsázsa, rukkola és egyéb salátafélék valamint (görög)dinnye esetében fennáll annak a kockázata, hogy egy vagy több fogyasztói csoportnál a megengedhető napi bevitel és az akut referenciadózis (ARfD) szintjének túllépésére kerül sor. Ezért csökkenteni kell az említett terményekre jelenleg megállapított MRL-t.
(12)
Ennek megfelelően a Hatóság véleményeinek figyelembe vételével ajánlatos új MRL-eket meghatározni. Az új MRL-ekre vonatkozó ajánlásokat a Hatóság a jelenleg engedélyezett mezőgazdasági felhasználásokra alapozta, amelyek alacsonyabb szermaradékhoz vezetnek, vagy amennyiben ilyen adatok nem állnak rendelkezésre, az analitikai kimutathatóságra. Az ananászban található etefonra e rendelet egy olyan MRL-t határoz meg, amely ugyan nem szerepelt hatósági ajánlásban, melyet azonban az indokolt hatósági vélemény biztonságos értéknek nevez meg.
(13)
A Kereskedelmi Világszervezeten keresztül konzultációra került sor az új MRL-ekről a Közösség kereskedelmi partnereivel, és az ezen határértékekkel kapcsolatos észrevételeiket figyelembe vették.
(14)
A módosított MRL-ek alkalmazása előtt megfelelő határidőt kell biztosítani, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.
(15)
A 396/2005/EK rendelet II. mellékletét ezért ennek megfelelően módosítani kell.
(16)
A termékek zavartalan forgalomba hozatala, feldolgozása és fogyasztása érdekében a rendelet átmeneti intézkedéseket ír elő az MRL-ek módosítását megelőzően jogszerűen előállított termékekre, valamint azokra, amelyekkel kapcsolatban az EFSA-vélemények igazolják, hogy továbbra is biztosított a fogyasztók magas szintű védelme.
(17)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. melléklete e rendelet mellékletével összhangban módosul.
2. cikk
Az alábbi jegyzékre felvett hatóanyagok és termékek tekintetében továbbra is az e rendelet általi módosítást megelőzően hatályos 396/2005/EK rendelet alkalmazandó, amennyiben azokat 2010. június 7. előtt állították elő.
a)
dimetoát: cseresznyelé, tárolás utáni búza, fagyasztott hüvelyes borsó;
b)
etefon: tartósított ananász, ananászlé, tartósított paprika;
c)
fenarimol: paradicsomlé, tartósított paradicsom, tartósított paprika;
d)
metamidofosz: kajszibaracklé, tartósított kajszibarack, valamint fagyasztott hüvelyes borsó;
e)
metomil/tiokarb: szőlő és tartósított őszibarack;
f)
oxidemeton-metil: olajos magvak, gabonafélék, tejpor, tea, bor, zöldség- és gyümölcslevek, tartósított, fagyasztott és szárított zöldségek és gyümölcsök, diófélék;
g)
procimidon: olajos magvak, tartósított őszibarack, paradicsom, narancslé és szőlő;
h)
vinklozolin: málnalé, almalé, birsalmazselé, őszibaracklé, tartósított kajszibarack, kajszibaracklé.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2010. június 7-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 16-án.